b'\n_START_ARTICLE_\nAnime music video\n_START_PARAGRAPH_\nEn Anime music video (AMV) er en musikvideo, som en fan har sat sammen med udsnit af en anime og udvalgt musik. Anime music videoer er en undergruppe af unofficial music videoer (UMV), der d\xc3\xa6kker over videoer af enhver art og ikke kun anime. Oprindelig blev de vist p\xc3\xa5 tr\xc3\xa6f for anime- og mangafans (otakuer), og udbredelsen var begr\xc3\xa6nset til disse tr\xc3\xa6f. Dette \xc3\xa6ndrede sig imidlertid med udbredelsen af internettet og videoredigeringsprogrammer, der gjorde det muligt for alle at sammens\xc3\xa6tte en anime music video og uploade det til videodelingssider som f.eks. YouTube. Det betyder at videoerne nu er en udtryksform for fans, hvor genbruget af indhold og nyskabelse af indhold spiller en central rolle i forestillingerne hos unge og voksne._NEWLINE_Med den frie sammens\xc3\xa6tning af musikvideoerne opst\xc3\xa5r der ogs\xc3\xa5 v\xc3\xa6rker, der giver et helt nyt indtryk af en anime, f.eks. ved at der kun udv\xc3\xa6lges bestemte scener, der reflekterer en s\xc3\xa6rlig stemning eller situation. Blanding af videoer fra forskellige kilder kan ogs\xc3\xa5 f\xc3\xb8re til, at figurer der formentlig ellers aldrig ville v\xc3\xa6re finde i samme v\xc3\xa6rk kan st\xc3\xb8de p\xc3\xa5 hinanden.\n_START_SECTION_\nHistorie\n_START_PARAGRAPH_\nDen f\xc3\xb8rste parodiske anime music video blev if\xc3\xb8lge Fred Patten vist af James Kaposztas i New Jersey i 1982. Den bestod af brutale scener fra animeen Uchuu Senkan Yamato, tilsat musik i form af Beatles-sangen All You Need Is Love._NEWLINE_I september 1993 kunne den f\xc3\xb8rste bem\xc3\xa6rkelsesv\xc3\xa6rdige AMV noteres. Vlad G. Pohnerts "Orange Road" forbandt Samantha Fox\'s hit "I Only Wanna Be with You" fra 1993 med udsnit af animeudgaven Izumi Matsumotos Kimagure Orange Road. Begge v\xc3\xa6rker har det til f\xc3\xa6lles, at de f\xc3\xb8lger en intellektuel dreng, der forelsker sig i en selvr\xc3\xa5dig pige, og som m\xc3\xa5 overvinde forskellige forhindringer. Selvom denne AMV kun blev vist ved private lejligheder og derfor kun havde et begr\xc3\xa6nset publikum, s\xc3\xa5 er den et tegn p\xc3\xa5 f\xc3\xa6llesskabet mellem de to temaer i popul\xc3\xa6rkulturen._NEWLINE_Den f\xc3\xb8rste generation af AMV-producenter som Otaku Vengeance og Dark Rose Studios skabte ogs\xc3\xa5 v\xc3\xa6rker, der benyttede sig af dunklere og mere rebelsk musik, hvilket gjorde det oprindelige indhold i en given anime betydeligt mere perverst. S\xc3\xa5ledes kom AMV\'en Bitches til at fremst\xc3\xa5, som om at figurerne fra b\xc3\xb8rneserien Pok\xc3\xa9mon sang linjer som "Bitches love me, cause they know that I can rock [\xe2\x80\xa6]".\n_START_SECTION_\nJura\n_START_PARAGRAPH_\nSom udgangspunkt er stort set al anime og rigtig meget musik omfattet af ophavsret, og det er derfor ikke tilladt at gengive dem uden tilladelse fra rettighedshaverne. Dette g\xc3\xa6lder ogs\xc3\xa5 redigerede v\xc3\xa6rker som AMV\'er, uanset hvor kreative skaberne af disse m\xc3\xa5tte have v\xc3\xa6ret. I praksis bliver AMV\'er dog ofte uploaded til videodelingssider, til trods for at disse formelt set er forpligtede til at fjerne dem. Ofte bliver der dog set igennem fingre med det, da de reelt ogs\xc3\xa5 fungerer som reklamer. Der sker dog af og til krav om indgreb, typisk vedr\xc3\xb8rende musikken da denne som oftest ikke er modificeret men gengives som direkte kopi. Noget der af og til kan f\xc3\xb8re til, at lydsporet fjernes fra en AMV, mens videoen f\xc3\xa5r lov at blive, til trods for at scenerne i den er benyttet lige s\xc3\xa5 illegalt som musikken._NEWLINE_Til trods for de ovenn\xc3\xa6vnte indskr\xc3\xa6nkninger bliver anime music videoer vist p\xc3\xa5 selv professionelle udstillinger og messer, eller der bliver endda afholdt konkurrencer som AMV Iron Chef - en hentydning til tv-k\xc3\xb8kkenet Iron Chef - hvor deltagerne indenfor et bestemt tidsrum skal lave en AMV, der efterf\xc3\xb8lgende bliver bed\xc3\xb8mt. Udenfor Japan g\xc3\xa5s ud fra, at markedet ikke er stort nok til at retslige skridt fra rettighedshavernes side vil kunne betale sig, da is\xc3\xa6r reklamev\xc3\xa6rdien v\xc3\xa6gter h\xc3\xb8jere. Det er dog ingen beskyttelse, og retslige skridt kan forekomme. F.eks. m\xc3\xa5tte den dengang st\xc3\xb8rste side p\xc3\xa5 omr\xc3\xa5det, AnimeMusicVideos.org, fjerne over 2.000 videoer fra deres servere i 2005, efter at Wind-Up Records have udvirket en advarsel og krav om, at der ikke ville ske gentagelser.'